
Egy budapesti termálfürdő baktérium közösségeinek vizsgálata tenyésztéses módszerekkel

A termálfürdők vizében a természetes és az antropogén eredetű ökológiai faktorok sokféleségei kombinálódnak, mindez tükröződik mikrobiológiai állapotukban is. Magyarországon a termálfürdőket ellátó források mikrobaközösségeinek feltárására eddig kevés, a medencék vízének teljes baktériumközösségének vizsgálatára pedig eddig nem indultak kutatások. Munkánk során a Gellért-fürdő termálforrása és medencéje vizének mikrobiológiai állapotát térképeztük fel hagyományos és speciális tenyésztéses módszerekkel. A baktériumok izolálásához 10%-os R2A valamint szerves anyagokat alacsony koncentrációban tartalmazó (minimál médium) táptalajokat (forrásvíz hozzáadásával) alkalmaztunk agar-agar és gelrite szilárdító anyagokkal. Az izolált baktériumtörzseket ARDRA csoportosítás után 16S rRNS génjük szekvenciája alapján azonosítottuk.
A baktériumok csíraszáma a medencében a „fürdőző-hatás” miatt egy nagyságrenddel nagyobb volt a forrásvízben észleltnél, és a legnagyobb csíraszám értékeket a gelrite-tal elkészített táptalajokon (10%-os R2A, minimál médium) kaptuk. A forrás és medence vizében eltérő összetételű mikrobaközösség megjelenését tapasztaltuk, bár mindegyik táptalajon és mintavételi helyen az oligotróf közegekben domináns Alphaproteobacteria képviselőit mutattuk ki nagy számban. A medence vizében a legnagyobb számban a Tistrella és a Chelatococcus nemzetségekbe tartozó baktériumok voltak jelen. A forrásvíz legjelentősebb képviselője egy olyan új taxon volt, ami a Hartmannibacter diazotrophicus-szal állt legközelebbi rokonságban (93,93%).
Sikerült a tudomány számára új taxonokat izolálni, amelyek 16S rRNS génjük alapján a Nocardioides daphniae, Mycoplana dimorpha, Hartmannibacter diazotrophicus, és Brevundimonas vesicularis fajokkal állnak legközelebbi rokonságban. Új baktérium taxonok kitenyésztésére legalkalmasabb a minimál médium táptalaj alkalmazásának kombinálása volt a speciális tenyésztési technikákkal és a megnövelt inkubációs idővel. Fontos megjegyezni, hogy egy közeg baktériumközösségének tenyésztéses feltárása során szükséges minél többféle táptalajt és tenyésztési eljárást alkalmaznunk, és a sikeres tenyésztéshez a baktériumok természetes környezeti tényezőit célszerű minél inkább megközelíteni.



